08.09.2017
Цәыббрамза 8 рзы Аҧсны Аҳәынҭқарра Ахада Рауль Ҳаџьымба Нальчик Ҟабарда-Балкариатәи Ареспублика Ахада Иури Коков диҧылеит.
Иури Коков Рауль Ҳаџьымба Ареспублика дахьаҭаази иҟаиҵо адгылареи рзы иҭабуп ҳәа иеиҳәеит.
«Ҳажәларқәа ирыбжьоу аизыҟазаашьақәеи рзеиҧш ҭоурыхи ҳасаб рзуны даҽакала ҟалашьа амаӡамызт», - иазгәеиҭеит Иури Коков.
Аҧсны Аҳәынҭқарра Ахада иазгәеиҭеит 1992-1993 шш. рзы Аҧсны Жәлар рџьынџьтәылатә еибашьраан Аҧсны ахақәиҭтәразы ақәҧараан Ҟабарда-Балкариатәи хатәгәаҧхарала еибашьра иааз рроль.
«Сара ара шәбара сеигәырҕьоит. Ҳажәларқәа ирыбжьоу аиҩызаратә еизыҟазаашьақәа шьақәырҕәҕәахеит Аҧсны ахьчаразы игылаз, аҧсуа жәлар ирыдгылаз Ҟабарда-Балкариантәи хатәгәаҧхарала инеиз аибашьцәа рыла. Ҳара ҳаизыҟазаашьақәа аҧхьаҟагьы инагӡахароуп», - иҳәеит Рауль Ҳаџьымба.
Аҧсны Аҳәынҭқарра Ахада Рауль Ҳаџьымбеи Ҟабарда-Балкариатәи Ареспублика Ахада Иури Кокови иазгәарҭеит жәытәнатә аахыс Аҧсни Ҟабарда-Балкариеи ирыбжьоу акультуратәи адоуҳатә еимадарақәеи, ирылацәажәеит аҧхьаҟатәи ҩ-ганктәи русеицура иадҳәалоу азҵаарақәа.
Цәыббрамза 7 инаркны цәыббрамза 9-нӡа Рауль Ҳаџьымба Ҟабарда-Балкариатәи Ареспублика Ахада Иури Коков иааҧхьарала визит ҳасабла Ҟабарда-Балкариатәи Ареспубликаҟны дыҟоуп Аҳәынҭқарра амши Ҟабарда-Балкариеи Урыстәылеи рыжәларқәа ракра 460 шықәса ахыҵреи разгәаҭара иазку аныҳәатә усмҩаҧгатәқәа рылахәхаразы.
АХИ рзы Ахада Ипресс-маӡаныҟәгаҩ лыҟнытә ацҳамҭа.